Diari Oficial de la Generalitat Valenciana


Sumari del DOGV 7586, del 05-08-2015 (2015/6966)

ACORD de 30 de juliol de 2015, del Consell de la Sindicatura de Comptes, pel qual s'aprova la instrucció relativa a la remissió a aquesta institució de la informació sobre les obligacions pendents d'aplicar al pressupost, els advertiments i informes formulats per la intervenció i els acords adoptats contraris als informes del secretari de l'entitat local.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7586

Data del DOGV
:   05-08-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/6966


Data del document
:   30-07-2015

Organisme emissor
:   Sindicatura de Comptes

Tipus de document
:   Acord

Anàlisi jurídica

ACORD de 30 de juliol de 2015, del Consell de la Sindicatura de Comptes, pel qual s'aprova la instrucció relativa a la remissió a aquesta institució de la informació sobre les obligacions pendents d'aplicar al pressupost, els advertiments i informes formulats per la intervenció i els acords adoptats contraris als informes del secretari de l'entitat local. [2015/6966]  
Aquesta Sindicatura de Comptes de la Comunitat Valenciana va ser pionera a regular la remissió a un òrgan de control extern de la informació sobre les obligacions pendents d'aplicar al pressupost, els advertiments i informes formulats per la Intervenció i els acords adoptats contraris als informes del secretari de l'entitat local. Així, en data 28 de setembre de 2012, el Consell de la Institució va acordar aprovar la Instrucció corresponent (DOCV i BOC 26.10.2012), que va ser modificada mitjançant un acord del dia 22 d'abril de 2014 (DOCV 05.05.2014 i BOC 07.05.2014).  
Les raons que van justificar l'aprovació de la dita Instrucció, que es van posar de manifest en el preàmbul d'aquesta, continuen estant en gran manera vigents.  
Un dels problemes crònics de les administracions públiques i en concret de les entitats locals és la pràctica de realitzar despeses indegudament, bé per falta de dotació pressupostària, bé per prescindir del procediment legalment establit o bé per un altre tipus de causes. Aquest fet incideix en l'estabilitat pressupostària i és objecte d'atenció prioritària per aquesta Sindicatura.  
L'article 173.5 del Reial Decret Legislatiu 2/2004, de 5 de març, pel qual s'aprova el text refós de la Llei Reguladora de les Hisendes Locals, sanciona amb la nul·litat de ple dret aquells acords, resolucions i actes administratius que comporten adquirir compromisos de despeses per quantia superior a l'import dels crèdits autoritzats en els estats de despeses, sense perjudici de les responsabilitats que pertoquen.  
  
Per la seua banda, l'article 176 del dit text normatiu estableix, com a regla general, que ?amb càrrec als crèdits de l'estat de despeses de cada pressupost- només podran contraure's obligacions derivades d'adquisicions, obres, serveis i la resta de prestacions o despeses en general que es realitzen l'any natural del mateix exercici pressupostari.  
A partir d'aquests preceptes, no seria possible afrontar compromisos de despeses adquirides sense consignació pressupostària, perquè són nuls de ple dret i es prohibeix, com a regla general, que al pressupost de l'exercici es puguen imputar obligacions derivades de prestacions realitzades en un exercici anterior.  
Atesa aquesta situació, s'ha vist en l'article 23.1.e) del Reial Decret Legislatiu 781/1986, de 18 d'abril, pel qual s'aprova el text refós de les disposicions legals vigents en matèria de règim local, i en l'article 60.2 del Reial Decret 500/1990, de 20 d'abril, una normativa que permet cobrir el buit legal apuntat,ja que regula la competència plenària per al reconeixement extrajudicial de crèdits.  
No obstant això, aquests preceptes han d'interpretar-se dins dels seus estrictes límits, atesa la gravetat de les prohibicions legals que estan en joc, i per això cal exigir en tot cas el degut rigor en la tramitació i aprovació d'aquests expedients.  
D'altra banda, aquesta Sindicatura vol ajudar a reforçar el control intern de les entitats locals, mitjançant el coneixement dels advertiments i dels informes efectuats pels interventors, d'acord amb el que preveuen els articles 215 i següents del Text Refós de la Llei Reguladora de les Hisendes Locals.  
Així, aquesta Institució,a fi de donar una resposta efectiva als advertiments i informes que realitza la Intervenció d'una entitat local sobre els actes que vulneren la legalitat i els acords adoptats contraris a l'informe del secretari, així com obtenir una informació primerenca relativa a les despeses realitzades al marge del pressupost, va dictar la Instrucció de 2012.  
No obstant això, s'ha produït una important novetat legislativa, que obliga aquesta Sindicatura de Comptes a aprovar una nova Instrucció que la pose al dia. Així, la Llei 27/2013, de 27 de desembre, de Racionalització i Sostenibilitat de l'Administració Local ha modificat l'article 218 del Reial Decret Legislatiu 2/2004, de 5 de març, pel qual s'aprova el Text Refós de la Llei Reguladora de les Hisendes Locals. I en l'apartat 3 del dit precepte estableix l'obligació per als òrgans de la Intervenció de les entitats locals de remetre al Tribunal de Comptes els acords i resolucions adoptats per l'òrgan competent d'aquestes entitats, en els quals concórreguen possibles irregularitats o deficiències posades de manifest en l'exercici de la funció interventora i que hagen donat lloc a l'oportú advertiment, així com un resum de les principals anomalies detectades en matèria d'ingressos.  
  
En aquest context, el Ple del Tribunal de Comptes de data 30 de juny de 2015, ha aprovat una Instrucció (Resolució de 10 de juliol de 2015, publicada en el BOE de 17.07.2015) que regula la remissió al Tribunal de Comptes de la informació sobre acords i resolucions del Ple, de la Junta de Govern Local i del president de l'entitat local contraris a advertiments formulats pels interventors locals i les anomalies detectades en matèria d'ingressos, així com sobre els acords adoptats amb omissió del tràmit de fiscalització prèvia, a través d'un procediment telemàtic.  
El referit procediment telemàtic consisteix en una aplicació específica que s'ha dissenyat en la Plataforma de Rendició de Comptes de les Entitats Locals (www.rendiciondecuentas.es), cosa que permetrà als interventors locals emprar mitjans informàtics i telemàtics ja implantats i als quals es troben habituats ja que són els que s'utilitzen per a la remissió dels comptes generals de cada exercici i les relacions anuals dels contractes celebrats l'any anterior.  
Atés que aquesta Sindicatura de Comptes té signat un conveni amb el Tribunal de Comptes per a l'explotació conjunta de la dita Plataforma, s'ha adaptat la Instrucció de 28 de setembre de 2012 amb l'objecte d'evitar duplicitats. Per tant, en matèria d'advertiments, bastarà amb la remissió a la referida Plataforma, d'acord amb la Instrucció del Tribunal de Comptes, per a considerar que s'ha complit amb les obligacions d'informació a aquesta Sindicatura.  
Cal insistir a dir que aquesta mesura només afecta un dels aspectes de la Instrucció de la Sindicatura, que és el relatiu als advertiments, perquè respecte als altres aspectes aquesta Instrucció manté el règim anteriorment vigent.  
En conseqüència, el Consell de la Sindicatura, conformement amb el que preveu l'article 7.c i 10.1.a de la Llei 6/1985, d'11 de maig, de Sindicatura de Comptes, ha considerat necessari establir una nova regulació de la remissió pel sector públic local de la informació apuntada.  
  
En virtut d'això, el Consell de la Sindicatura de Comptes, en exercici de les funcions que li atribueix l'article 17.a de la seua llei reguladora, en la seua reunió de 30 de juliol de 2015, ha aprovat la present instrucció.  
  
Article 1. Objecte  
Aquesta instrucció té per objecte regular la informació que hauran de remetre a la Sindicatura de Comptes de la Comunitat Valenciana (d'ara endavant Sindicatura) els interventors i secretaris de les entitats que integren el sector públic local de la Comunitat Valenciana sobre les matèries següents:  
a) Les obligacions pendents d'aplicar a pressupost, en concret, les obligacions vençudes que corresponguen a despeses realitzades per l'entitat local que no hagen pogut aplicar-se al pressupost per qualsevol causa.  
b) Els expedients de reconeixement extrajudicial de crèdit.  
c) La informació sobre acords i resolucions del Ple, de la Junta de Govern Local i del president de l'entitat local contraris a advertiments formulats pels interventors locals i les anomalies detectades en matèria d'ingressos, així com sobre els acords adoptats amb omissió del tràmit de fiscalització prèvia.  
d) Els informes emesos de fiscalització plena posterior o de control financer permanent.  
e) Els acords adoptats contraris a l'informe del secretari.  
En el cas que no s'haja produït cap dels supòsits sobre els quals s'estableix l'obligació d'informar, s'haurà de manifestar expressament mitjançant declaració negativa.  
  
Article 2. Àmbit d'aplicació i informació a remetre, en relació amb les lletres a, b, d i e de l'article 1r  
L'àmbit d'aquesta Instrucció, en relació amb les lletres a, b, d i e del seu article 1r, està format per les entitats locals valencianes, tal com són definides en l'article 1r de la Llei 8/2010, de 23 de juny, de la Generalitat, de Règim Local de la Comunitat Valenciana, així com pels consorcis locals.  
Els interventors i els secretaris de les entitats locals hauran de remetre a la Sindicatura, abans del 30 d'abril de cada any, la informació referida a l'exercici anterior. Els dits funcionaris ompliran els fitxers corresponents a cadascun, seguint els models i indicacions que figuren en la seu electrònica de la Sindicatura de Comptes de la Comunitat Valenciana (http://www.sindicom.gva.es/web/wdweb.nsf/menu/sede\_electronica).  
  
Article 3r. Informació a remetre, en relació amb la lletra c de l'article 1r  
Respecte a la lletra c de l'article 1r d'aquesta Instrucció, caldrà ajustar-se al que disposa la Instrucció del Tribunal de Comptes, aprovada pel Ple en data de 30 de juny de 2015 (Resolució de 10 de juliol de 2015, publicada en BOE 17.07.2015), que desenvolupa l'article 218.3 del text refós de la Llei Reguladora de les Hisendes Locals.  
La informació es presentarà mitjançant una aplicació específica que s'ha dissenyat en la Plataforma de Rendició de Comptes de les Entitats Locals (www.rendiciondecuentas.es).  
  
Article 4t Requeriment d'una altra documentació  
Amb independència de la informació a què s'ha fet referència en l'article anterior, la Sindicatura podrà requerir l'enviament de la documentació addicional que considere convenient. Aquest requeriment haurà de ser atés en els termes i terminis en què s'haguera plantejat.  
  
  
DISPOSICIÓ TRANSITÒRIA  
  
Única  
En relació amb l'obligació d'informació prevista en la lletra c de l'article 1r, els interventors que el dia 30 de juny de 2015 no hagueren tramés a aquesta Sindicatura la informació corresponent a 2014, hauran d'enviar-la a la Plataforma de Rendició de Comptes de les Entitats Locals, abans del 15 d'octubre de 2015, ajustant-se per a aquest propòsit al que disposa la Instrucció del Tribunal de Comptes de 30 de juny de 2015.  
  
DISPOSICIÓ FINAL  
  
Única. Entrada en vigor  
Aquesta Instrucció entrarà en vigor el dia que es publique en el Diari Oficial de la Comunitat Valenciana.  
  
València, 30 de juliol de 2015.- El síndic major: Rafael Vicente Queralt.